Ich, Egidie von Rubiswile, hern Uͦlrichs, seligen, sun von Rubiswile, eines ritters, ✳ tuͦn chunt allen den, die disen brief ansehent oder hoͤrent lesen, ✳ das
ich willeklich und wol bedaht dur mines nutzes willen han gegeben den ✳ erwirdigen, geistlichen frowen, ✳ ✳ der epthissenn und dem convente ze ✳
Chùngesfelt, Sant Claren ordens, in Costentzer bistuͦm, disù nachgeschriben lùte und guͤter: ✳ des ersten die matten, der ✳ man sprichet In dem
Slatte. dar nach disù guͤter, dù in dem banne des dorfes ze Seon gelegen sint: ✳ ein guͦt, buwet Uͦlrich Bischof, ✳ das giltet zehen mùt kernē,
sehs mùt habnˀ ✳ und zwelf schilling pfenning. ✳ ein guͦt, buwent die knaben in der Mùli, ✳ Uͦlrich un̄ Welti, gebruder, ✳ das giltet aht mùt kernē
und sehs mùt habnˀ, ✳ und ein fierteil kˀnen von einer hofstat. ✳ ze Otwissingen: ein guͦt, buwet Uͦlrich Snartwil und Wernher der Peyer, das
selbe guͦt giltet siben stucke, ✳ und ein schuͦpos, buwet der vorgnant Uͦlrich Snartwil, dù giltet vier stucke. ✳ ein guͦt, buwet Rudolf Stolle, das
giltet vier mût roggen. ✳ ein guͦt, buwet Chuͦnrat von ✳ Morikon, das giltet zehen fierteil roggen. ✳ ein guͦt, buwet Ruͦdolf von Morinkon, giltet
vier stucke. ✳ ein guͦt, buwet Chuͦnrat von Bottenwile, das giltet dri mût roggen un̄ einen mùt kˀnen. ✳ ein guͦt, buwet Gerdrut Rordorfin, giltet zwei malter habern, einen mùt kˀnen und zehen vierteil roggen. ✳ und ein guͦt, lit ze Nidernlentz un̄ buwet Ruͦd̄ von Bottenwile, das giltet
vier mût roggen und zehen schilling pfennīge. ✳ ich enzihe mich oͧch des zenhenden ze Seon, ✳ den ich von den hochgebornen fùrsten, minē gnedigen herren htzˀog Alb̄ un̄ htzˀog Ott̄ ze Osterrich un̄ ze Styr, ze lehen hatte, mit der rehtung, so dar zuͦ gehorent, ✳ un̄ han in oͧch an des
selben zehenden stat ufgegeben dri march gùlte mins lidigen eigens, ✳ das gelegen ist in dem dorfe ze Endfelt, ✳ und han die wider von in
empfangen an des zehenden stat. ✳ und gib in oͧch mit namen ✳ Uͤlin und Weltin in der Mùli, gebruͦder, ✳ und Chuͦnr̄ von Bottenwile ane irù
wip un̄ iru kint un̄ allù dù guter, so da obnan verschriben sint ze rehtem lidigen eigen, die oͧch min eigen waren, inen un̄ ir nachkomen zehabende ze besitzend reht und redelich mit allen rehten und nùtzen, so dar zuͦ gehoͤrent, ✳ und binde mich und min erben, ✳ ez sien liberben, ✳ mage ald
gemacht erben, ✳ die ich mir mit verchoͧffenn oder mit gemechte mir ze erben machte, dirre vorgnanten guͤter ✳ des vorgnanten gotzhus und frowē
reht wern ze sinn fùr reht lidig eigen, ✳ wa, ✳ wenne ✳ und wie dicke si dar umbe angesprochen werdent an geistlichem oder an weltlichem gerihte oder
usrent gerihtes gen aller menglich mit guͦten tˀwen an alle gevˀde. ✳ ich vergihe oͧch, das ich umbe dise vorgnante lùte und guͦter von dem vorgeschriben chloster und frowen empfangen han ze rehtem wider wechsel dur meren mines nutzes dise nachgeschriben lùte und guͤter: des ersten
des ersten den hof ze Endfelt ✳ und den kylchensatz ze Endfelt, der in den hof hoͤret, mit fùnf und sechzig mùt kernen geltes ✳ und zwei un̄
fûnfzig rosisen geltes ✳ und lùte und guͦt mit allen nutzen und rehten, als si ✳ si hatten in dem selben hofe. ✳ den hof ze Celle ✳ un̄ den kylchensatz ze Celle, der in den selben hof hoͤret, mit drizig schilling pfennīg geltes ✳ in dem selbn hofe, oͧch mit lûten und mit guͦte ✳ un̄ mit allē
nutzen und rehten, ✳ als si in hatten. ✳ und den kylchensatz ze Burgrein mit allen nùtzen und rehten, so si da hatten. ✳ doch so sùllent si mir noch
minen erben des vorgnanten kylchensatzes ze Burgrein furbas mer deheiner nachwerschaft gebunden sin ze tuͤnde, ✳ wan als si uns nu getan hant mit
den briefen, so si von dem chloster von Dissentis hatten. ✳ dise vorgeschriben lùte und guͤter un̄ kylchensetze hant mir die vorgeschriben
epthissenn und convente ze rehtem eigen da wider gegebe ✳ mit allen nutzen und rehten, so dar zuͦ gehorent ✳ und si ez gechoͧffet hattē von dem
gotzhus von Dissentis. ich, der vorḡ Egidie von Rùbiswile, verzihe mich oͧch aller rehten ✳ und aller hilfe ✳ geistliches ✳ und weltliches ✳ gerihtes, geschribens oder ungeschribens, ✳ landes ✳ oder stet rehtes, ✳ die jetzent gesetzet sint ✳ oder noch gesetzet wˀdent, ✳ un̄ aller uszùge, ✳ fùnde, ✳
gewohnheit, ✳ rehten, ✳ jeckliches sunderlich ✳ und aller gemeinlich, ✳ da mit ich oder min erben ✳ oder jeman von minen wegen angesprechen oder
getuͦn mohte, ✳ da mit der vorgnant wechsel in deheinen weg becrencket ✳ angesprochen oder geirret mohte wˀden ✳ von mir ✳ oder minen erben, ✳
noch nieman zehellent, der ez tet in deheinen wêg an alle gevˀde. ✳ ich, der vorgnant Egidie von Rùbiswile, ✳ entweˀ mich der vorḡ lùte und
guͤter ✳ un̄ aller nutzen und rehtē, so dar zuͦ gehorent, ✳ und setze dieͤ vorgnantē epthissenn un̄ convente in nutzlich reht und gewer
aller der vorgeschribenn lùte und guͤter. ✳ und ze einem offenn, waren urchûnde und gezùgsami aller der dinge, so da obanan verschribē
stant, so han ich min ingesigel gehencket an disen brief, ✳ ✳ der geben ist ze Chùngesfelt an der nechsten mitwochen vor sant
Gallen tag ✳ do man von Christes gebùrte drùchenhundert jar, ✳ dar nach in dem dritten und drizigostem jar. ✳